O echipă multidisciplinară a Spitalului Clinic Județean Suceava, formată din medici urgentiști, chirurgi generaliști, chirurgi vasculari și medici anesteziști, a rezolvat cu succes cazul unui bărbat de 31 ani cu o plagă tăiată la nivel inghinal cu secțiune completă de venă și arteră femurală comună.
Pacientul a ajuns conștient, cu hemostaza provizorie efectuată de echipajul Serviciului Județean de Ambulanță, și după stabilizare în UPU a fost dus de urgență în sala de operație.
Intervenția a durat aproximativ 4 ore și a constat în oprirea hemoragiei (control proximal și distal față de zona lezată) și refacerea venei și arterei cu grefon venos autolog.
Intervenția a decurs fără complicații, pacientul fiind externat după 7 zile. Echipa operatorie a fost formată din chirurgi vasculari: dr. Marin Sapaniuc, dr. Dumitrița Zaita, chirurgi generaliști: dr. Constantin Dumitrescul, dr. Bianca Voroniuc și medic ATI dr. Lilian Drăgoi.